SKRIFTLIG FORESPØRGSEL E-2215/02

af Stavros Xarchakos (PPE-DE)og Rodi Kratsa-Tsagaropoulou (PPE-DE) til Kommissionen

(22. juli 2002)

Om: Kvindelig prostitution

Ifølge offentliggørelser i den græske presse fremgår det af en rapport om børneprostitution (udarbejdet af Organisationen for Sikkerhed og Samarbejde i Europa i samarbejde med Unicef og FN's kontor for menneskerettigheder og for nylig offentliggjort i Sarajevo), at 90 % af de kvindelige prostituerede, som kommer fra lande i Sydøsteuropa, er ofre for hvid slavehandel. Endvidere bliver over 120 000 unge piger og kvinder ifølge vurderinger fra Den Internationale Migrationsorganisation hvert år ofre for hvid slavehandel i deres bestræbelser på at finde beskæftigelse i andre lande. Det skønnes, at Grækenland har været bestemmelsessted for over 2000 af sådanne børn fra Albanien. Størsteparten er drenge og piger under 12 år, som bruges som tiggere, og unge piger, som udnyttes seksuelt. Ifølge ikke-statslige organisationer er 80 % af alle de ofre for menneskehandel, der kommer fra Albanien, mindreårige piger, mens der endnu ikke foreligger tilstrækkelige oplysninger om handel med mindreårige drenge og seksuelt misbrug af disse drenge.

Kan Kommissionen oplyse, om den har kendskab til ovennævnte sag, og hvordan den stiller sig dertil? Kan den give yderligere oplysninger vedrørende omfanget af dette problem? Hvilke foranstaltninger har den truffet, eller hvilke foranstaltninger agter den at træffe for at bekæmpe fænomenet? Har den samarbejdet med de græske myndigheder, og hvilke oplysninger har den fået fra de græske myndigheder?

Svar afgivet på Kommissionens vegne af António Vitorino

(27. september 2002)

Kommissionen er opmærksom på problemet med menneskehandel til og fra Balkan samt i transit gennem dette område. Den er særlig foruroliget over handel med børn, navnlig albanske børn, som sendes til Grækenland. I betragtning af fænomenets komplekse natur kan Kommissionen imidlertid ikke give yderligere oplysninger om omfanget af handel med børn fra Albanien.

Problemet med menneskehandel har været rejst i adskillige fora, bl.a. i Styringsgruppen på Højt Plan i juni sidste år, som i sine konklusioner indstændigt opfordrer Albanien til større beslutsomhed i håndteringen af dette problem, hvis det ønsker at vise, at det deler EU's politiske og menneskelige værdier og er i stand til effektivt at forvalte sine grænser. Spørgsmålet indgår også i Kommissionens beretning fra april 2002 om stabiliserings- og associeringsprocessen i Albanien. Endvidere deltager EU og særlig Kommissionen aktivt i de pågældende multilaterale organisationers arbejde med at overvåge og tage fat på problemet

med menneskehandel i Europa, navnlig handel med mindreårige. Organisationen for Sikkerhed og Samarbejde i Europa (OSCE) vil behandle dette spørgsmål indgående på sit årlige møde vedrørende gennemførelsen af forpligtelserne under den menneskelige dimension, som afholdes den 9.-19. september 2002 i Warszawa. Det kommende nederlandske formandskab for OSCE har ligeledes bekendtgjort, at det har til hensigt at afholde et specifikt seminar (sandsynligvis i foråret 2003) om de forskellige aspekter af menneskehandel på OSCE's område inden for rammerne af den økonomiske dimension.

En række forskningsprojekter og konferencer om uledsagede mindreårige har fået støtte under Stop-programmet. Der er planlagt andre projekter i 2002, bl.a. en europæisk konference i Europa-Parlamentet den 18.-20. september med over 600 deltagere. Konferencen er arrangeret af Den Internationale Organisation for Migration og får støtte via Stop II-programmet. Repræsentanter fra Balkan-landene deltager i konferencen, og spørgsmålet om handel med børn vil være et centralt punkt under drøftelserne. Desuden gives der under det europæiske initiativ for demokrati og menneskerettigheder prioritet til ngo-aktiviteter, som har til formål at bekæmpe menneskehandel i Bosnien-Hercegovina og Forbundsrepublikken Jugoslavien(1). En indkaldelse af forslag vedrørende bekæmpelse af menneskehandel i disse to lande blev offentliggjort den 8. august 2002(2).

Ovennævnte aktiviteter og projekter er en del af en omfattende tværfaglig politik, som Kommissionen har udarbejdet i de senere år med henblik på bekæmpelse af menneskehandel. Denne politik bygger på tre hovedområder, nemlig bedre beskyttelse af og hjælp til ofrene, udarbejdelse af forebyggende politikker og udbygning af strafferetten samt af retshåndhævelsen og det retlige samarbejde. Desuden er politikken grundlagt ud fra det synspunkt, at menneskehandel indebærer alvorlige overtrædelser af menneskerettighederne som omhandlet i Den Europæiske Unions charter om grundlæggende rettigheder.

Endvidere etablerede albanerne sidste år et center for bekæmpelse af menneskehandel i Vlore med støtte fra Grækenland, Tyskland og Italien. Centrets formål er at bekæmpe alle former for ulovlig handel, herunder menneskehandel.

Sideløbende med disse specifikke initiativer yder visse programmer inden for beskæftigelse, sociale anliggender og arbejdsmarkedsforhold også støtte til grænseoverskridende projekter og bidrager til en bedre forståelse af problemet med menneskehandel, særlig EF-handlingsprogrammet vedrørende fællesskabsstrategien for ligestilling mellem mænd og kvinder (2001-2005) og fællesskabsinitiativet Equal. I forbindelse hermed planlægger Kommissionen at afholde en europæisk konference den 5.-6. december i Siracusa (Italien) med det primære formål at sætte fokus på nye initiativer på europæisk plan og muliggøre udveksling af god praksis.

(1) Kommissionens arbejdsdokument om det europæiske initiativ for demokrati og menneskerettigheder, som blev vedtaget den 20. december 2001, findes på:http://europa.eu.int/comm/external_relations/human_rights/doc/eidhr02_04.pdf.

(2) Nærmere oplysninger findes på:http://europa.eu.int/comm/europeaid/projects/eidhr/cfp-general-2002_en.htm.